Els polígons industrials d’Algemesí han gaudit de millores l’any 2022 per valor de 950.000 euros provinents de l’IVACE
13 de Gener de 2023

L’Ajuntament d’Algemesí ha efectuat millores als polígons de Cotes, Pepe Miquel, Nucli, Xara, Copal i Carrer Almussafes al llarg d’aquest any gràcies a la subvenció de l’IVACE (Institut Valencià de la Competitivitat Empresarial), entitat pública pertanyent a la Generalitat Valenciana que treballa per impulsar polítiques de modernització empresarials i d’àrees industrials.

A Algemesí han estat un total de 950.000 euros els que s’han destinat a millorar la seguretat, competitivitat i sostenibilitat de les sis àrees industrials municipals. Concretament, en totes s’ha renovat el paviment deteriorat, s’ha invertit en senyalització i identificació de carrers i empreses i s’ha destinat gran part del pressupost a la millora viaria per realitzar més aparcaments i renovar accessos.

En matèria de seguretat, als polígons de Copal, Pepe Miquel, Almussafes i Xara s’han instal·lat més càmeres de vigilància i a Cotes i Pepe Miquel s’han col·locat dos nous hidrants perquè els bombers puguen fer ús en cas d’incendi.

A més, pel que fa a sostenibilitat, també s’ha continuat amb la política de substitució de fanals obsolets per noves lluminàries més eficients amb tecnologia LED, i s’han adequat i millorat les zones verdes i d’oci dels polígons.

Les obres executades en els polígons industrials atenen a les demandes dels actuals usuaris centrades en millorar la seguretat i el trànsit al polígon, així com la seua eficiència energètica. Estes inversions contribuiran a incrementar la capacitat d’atracció de noves empreses que desitgen instal·lar-se als polígons d’Algemesí, on trobaran zones industrials més segures, amb facilitats d’estacionament i atractives pels usuaris i treballadors.